SKRIFTLIG FORESPØRGSEL E-0567/03

af Armando Cossutta (GUE/NGL) til Kommissionen

(27. februar 2003)

Om: Interessekonflikt i Kommissionen

Detlef Eckert, som er chef for Kommissionens Enhed for Analyse, Politisk Planlægning og eEurope, der hører ind under Generaldirektoratet for Informationssamfundet og har ansvar for strategisk planlægning, har opnået tjenestefrihed uden løn (CCP) for en periode af tre år.

Ifølge Financial Times arbejder Detlef Eckert i denne periode for Microsoft. Detlef Eckert har imidlertid beskæftiget sig med Microsoft og selskabets dominerende stilling, da han var ansvarlig for udarbejdelsen af strategien for denne sektor, hvilket bl.a. formanden for Computer & Communications Industry Association, Ed Black, har gjort opmærksom på.

1. Hvilke administrative forholdsregler vil Kommissionen træffe i forbindelse med dette eksempel på en åbenlys interessekonflikt?

2. Ud fra hvilke oplysninger har Kommissionens talsmand kunnet fastslå, at Detlef Eckert ikke har beskæftiget sig med Microsoft, når hans samtalepartnere med bestemthed har tilkendegivet det modsatte?

3. Hvilke undersøgelser har Kommissionen iværksat for at afdække, hvilken skade en eventuel sammenblanding af interesser og ansvar mellem Detlef Eckert og Microsoft kan have påført EU-virksomheder og leverancer til Kommissionen?

4. Kan Kommissionen garantere, at de tjenestegrene, der beskæftiger sig med konkurrencevilkår under kommissær Montis ledelse, ikke har modtaget mangelfulde oplysninger om Microsoft-sagen?

5. Finder Kommissionen ikke, at den under alle omstændigheder omgående må efterse alle sine strategier for informationssektoren?

Svar afgivet på Kommissionens vegne af Erkki Liikanen

(12. maj 2003)

Det ærede medlem erindres om, at en tjenestemand, der nyder tjenestefrihed uden løn (tjenestefrihed af personlige årsager), er underlagt de samme diskretionsforpligtelser, navnlig vedrørende uafhængighed og værdighed samt tavshedspligt, som en tjenestemand i aktiv tjeneste.

Hvis Kommissionen erfarer, at en tjenestemand er involveret i en aktivitet, der ikke er godkendt, eller at en godkendt aktivitet udøves på en måde, der ikke er forenelig med vedkommendes forpligtelser, træffer Kommissionen de nødvendige foranstaltninger.

Det ærede medlem er muligvis klar over, at Kommissionen i øjeblikket overvejer, om der bør indføres mere detaljerede regler for indrømmelse af tjenestefrihed af personlige årsager og tjenestemænds adfærd under en sådan tjenestefrihed.

Med hensyn til det tilfælde, som det ærede medlem nævner, bør det bemærkes, at Kommissionens generaldirektorater nødvendigvis må have forbindelser til de forskellige aktører i de sektorer, som de er ansvarlige for. Således kan enhver virksomhed have kontakt med Generaldirektoratet for Informationssamfundet.

Hvad angår konkurrencespørgsmål, deltager GD for Informationssamfundet ligesom andre generaldirektorater i de drøftelser mellem Kommissionens tjenestegrene, som GD for Konkurrence forestår.

Det bør bemærkes, at den pågældende tjenestemand er blevet bedt om at underskrive erklæringer om, at han vil overholde sine forpligtelser i henhold til personalevedtægten, for at sikre at han er klar over konsekvenserne af ikke at opfylde disse krav.